#### E L Ő T E R J E S Z T É S

### Szombathely Megyei Jogú Város Közgyűlésének

### Városstratégiai, Idegenforgalmi és Sport Bizottságának

### 2020. január 28-ai ülésére

*Javaslat a helyi közösségi közlekedés menetrendjével kapcsolatos döntések meghozatalára*

A helyi közösségi autóbuszos közlekedést ellátó Volánbusz Zrt. menetrend módosítási javaslatot nyújtott be Szombathely Megyei jogú Város Önkormányzatához. A MÁV-START Zrt. által meghirdetett 2019. december 15-től érvényes vasúti menetrendben az IC 918 számú vonat 5 perccel később, 22:19-kor fog érkezni Szombathely vasútállomásra. Az autóbuszos csatlakozások további biztosítása érdekében a Volánbusz Zrt. a következő módosításokat indítványozza:

* A 12B vonalon 22:20 helyett 5 perccel később, 22:25 perckor induljon autóbuszjárat a vasútállomásról.
* A 30Y vonalon az Oladi városrészről 22:05 órakor induló, valamint a Kámon, autóbusz-váróteremtől 22:10 órakor induló autóbuszjáratok a vasútállomáson néhány percig várakozzanak, és 22.25 órakor induljanak tovább.
* A 29A vonalon 22:20 helyett 5 perccel később, 22:25 órakor induljon autóbuszjárat a vasútállomástól.

A országos autóbuszos szolgáltatók integrációja miatti cégnév változás következtében a szombathelyi „ÉNYKK Zrt.” megállóhely elnevezése is módosítást igényel, új névnek – a cégnév változásával összhangban – a „VOLÁNBUSZ Zrt.” elnevezést javasolja a szolgáltató.A Volánbusz Zrt által javasolt menetrend módosítás többletköltséggel nem jár, a változtatások hivatalos bevezetésére legkorábban 2020. március 2-án kerülhet sor. A menetrend módosításhoz a Közszolgáltatási szerződés módosítása (1. melléklet) szükséges.

A fenti menetrendi módosítások technikai jellegűek. A menetrend teljes körű felülvizsgálatához a komplett vonalhálózatot érintő utasszámlálás szükséges, melynek elvégzésére javaslom a szolgáltató felkérését.

A Volánbusz Zrt. – szintén a közlekedési központok integrációja miatt – javasolja, hogy a Közszolgáltatási Szerződés 2. sz. mellékletében a teljes „Utazási feltételek” pont helyett, de a „Díjszabás” pont változatlanul hagyása mellett, az alábbi kiegészítés szerepeltetése lenne szükséges: „a szolgáltatásra vonatkozó egyéb feltételeket (pl. pótdíj, jegy- és bérletár visszatérítése, utazási feltételek) a Szolgáltató – honlapján közzétett – hatályos Üzletszabályzata és Díjszabása tartalmazza” (2. melléklet).

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjen.

**Szombathely, 2020. január 21.**

/: **Horváth Soma** :/

alpolgármester

**HATÁROZATI JAVASLAT**

**…./2020. (I.28.) VISB számú határozat**

A Városstratégiai, Idegenforgalmi és Sport Bizottság megtárgyalta a „*Javaslat a helyi közösségi közlekedés menetrendjével kapcsolatos döntések meghozatalára*” című előterjesztést, és Szombathely Megyei Jogú Város Önkormányzatának Szervezeti és Működési Szabályzatáról szóló 18/2019 (X.31.) Önk. rendelet 54. § (1) bekezdés 25. pontja alapján az alábbi döntést hozza:

1. A Gazdasági és Jogi Bizottság a Volánbusz Zrt. által összeállított menetrend módosítását, 2020. március 2. üzemkezdettől történő bevezetését az alábbiak szerint javasolja a Közgyűlésnek elfogadásra:

|  |  |
| --- | --- |
| viszonylatok |  |
| 12B | 22:20 helyett 5 perccel később, 22:25 perckor induljon autóbuszjárat a vasútállomásról |
| 30Y | az Oladi városrészről 22:05 órakor induló, valamint a Kámon, autóbusz-váróteremtől 22:10 órakor induló autóbuszjáratok a vasútállomáson néhány percig várakozzanak, és 22.25 órakor induljanak tovább |
| 29A | 22:20 helyett 5 perccel később, 22:25 órakor induljon autóbuszjárat a vasútállomástól |

1. A Bizottság javasolja a Közgyűlésnek, hogy kérje fel a Volánbusz Zrt-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
2. A Bizottság javasolja a Közgyűlésnek, hogy kérje fel a Szolgáltatót a teljes körű utasszámlálás elvégzésére.
3. A Bizottság egyetért a Közszolgáltatási Szerződés jelen határozatnak megfelelő módosításával, javasolja a Közgyűlésnek, hogy a közszolgáltatási szerződés módosítását fogadja el.
4. A Bizottság felkéri a polgármestert, hogy a fenti javaslatokat terjessze a Közgyűlés elé.

**Felelős:** Dr. Nemény András, polgármester

Tóth Kálmán, a Városstratégiai, Idegenforgalmi és Sport Bizottság elnöke

(a végrehajtásért: Kalmár Ervin, a Városüzemeltetési és Városfejlesztési Osztály vezetője)

**Határidő:** 1.- 4. pont: 2020. januári közgyűlés

5.pont: azonnal